Vendsyssel Elite Badminton var ene om at kunne rejse hjem fra Vestjylland med to danske mesterskaber. - Det er bare en skøn fornemmelse, og jeg føler, at begge mesterskaber er fuldt fortjente. Både Niclas og Amalie samt Victor var de bedste, men i en finale kan alt ske. Heldigvis gik det vores vej, siger Allan Kolbro Nielsen i en pressemeddelelse. Niclas Nøhr og Amalie Magelund vandt 21/13, 21/17 over Mikkel Mikkelsen (KMB2010) og Rikke Søby (Højbjerg). Det var den nybagte VEB-spillers anden DM-triumf i træk og den tredje i alt. - Det var fedt at sidde bag banen. De spillede godt, og jeg kan virkelig mærke, at Niclas glæder sig til sin debut i VEB 24. august, udtaler VEB's cheftræner i en pressemeddelelse. Victor Svendsen skriver sig ind blandt de største Victor Svendsen havde i finalen et par store føringer i første sæt mod Rasmus Messerschmidt, men i andet sæt var det mere tæt. VEB-spilleren, der har døjet med en hofteskade den seneste måneds tid, endte til sidst som sejrherre med 21/19. - Kæmpe tillykke til Victor. Det er fantastisk, at en 26-årig "dreng" fra Hjørring vinder DM-guld. Victor drømmer jo om at blive udtaget til VM for hold i efteråret, og DM-guldet har i hvert fald ikke forringet hans chancer, udtaler Allan Kolbro Nielsen i en pressemeddelelse fra klubben. Danmarks tre bedste herresingler, OL-guldvinderen, Viktor Axelsen, Anders Antonsen og Rasmus Gemke havde alle meldt afbud til DM, så Victor Svendsen greb chancen, og han får med sejren nu sit navn på den pokal, hvor der i forvejen står store navne som Viktor Axelsen, Peter Gade, Kenneth Jonassen, Poul-Erik Høyer og mange flere. Det er første gang siden 1988, hvor Michael Kjeldsen vandt, at en spiller fra en nordjysk klub vinder DM-guld.

Opsummering:
Fredag aften erobrede Vendsyssel Elite Badminton to danske mesterskaber i Blue Water Dokken i Esbjerg. Først sejrede Niclas Nøhr i mixeddouble med Amalie Magelund (Team Skælskør-Slagelse), og derefter kunne Victor Svendsen fejre sejren i herresingle.